La instal·lació "Tempo: ritme i producció" de Laura Bergillos (Llagostera, 1992) es podrà veure fins el 3 de maig al carrer Calàbria, 147 de Barcelona
L'última guanyadora de la menció "Art Jove" de la mostra d'art multidisciplinari emergent Inund'ART de Girona, Laura Bergillos, exposa des d'avui i fins el 3 de maig la mostra "Tempo: ritme i producció" a la Sala d'Art Jove de la Generalitat de Catalunya, ubicada als baixos de la Direcció General de Joventut al carrer Calàbria, 147 de Barcelona.
L'exposició –que inaugurarà aquesta tarda el director general de l'Agència Catalana de la Joventut, Cesc Poch- consta de diverses peces i instal·lacions que mostren processos de treball lents, prototips que manquen d'utilitat aparent, escenes tan quotidianes que acaben sent invisibles o elements que fan reflexionar sobre la relació entre la productivitat i la utilitat.
Amb aquest plantejament, el projecte interpel·la el visitant sobre com aquesta relació acaba eliminant l'essència de l'ésser, tot obligant-lo a moure's a un ritme que no és el propi i eliminant, d'aquesta manera, la seva sensibilitat.
Aquesta línia argumental –la de desfer per tornar a fer, de recular per avançar, i de repetir per continuar–, porta Bergillos a actualitzar el mite clàssic de Sísif.
Tal com resumeix la pròpia artista: "la meva obra, la meva penitència".
En el procés de creació, Laura Bergillos ha dut a terme un procés intuïtiu i primari que parteix de la pràctica contemplativa per trobar un ritme de treball irracional i metòdic, en què la pausa i la marxa enrere són essencials per avançar en l'obra.
"Un procés obsessiu i absurd on el desgast esdevé la finalitat de l'obra, creant així un nou i frustrant paisatge", segons defineix la mostra.
Aquest projecte va resultar guanyador el 2017 de la menció "Art Jove" que atorga Joventut al millor projecte d'arts visuals a artistes menors de 30 anys dins del festival mutidisciplinari Inund'ART que se celebra cada primavera a la ciutat de Girona.
Gràcies a aquest reconeixement, l'exposició també s'ha exposat durant els mesos de febrer i març al Museu de la Museu de la Mediterrània de Torroella de Montgrí, i properament també s'exposarà a la Casa de la Generalitat a Perpinyà.
Plataforma per als joves creadors
La mostra Inund'ART, àmpliament coneguda, compta amb el suport de la Direcció General de Joventut des de la seva primera edició.
En concret, Joventut atorga la menció "Art Jove" a la millor proposta en arts visuals d'un artista menor de 30 anys que participi a Inund'ART.
L'objectiu és donar suport als joves creadors i a la creació cultural al territori, ja que una de les necessitats dels artistes novells és la seva professionalització i l'accés als circuits i plataformes expositives.
En aquest sentit, la Sala d'Art Jove, gestionada per Joventut, està permanentment destinada a la producció i difusió de pràctiques artístiques emergents.
La seva programació es configura a partir d'una convocatòria pública i de periodicitat anual, amb l'abast circumscrit a Catalunya i dirigida a joves menors de 30 anys.
Una aposta important de la Sala d'Art Jove és l'articulació d'un procés de formació amb els artistes seleccionats a l'hora de produir les diferents exposicions.
Aquest procés es realitza a través de dinàmiques informals, de procediment en horitzontal, i es compta amb la participació de diferents professionals que articulen conjuntament amb els artistes un procés de producció compartit.
D'aquesta manera, l'espai s'ha convertit en un autèntic laboratori per a l'experimentació i la formació.
Inclou peces i instal·lacions que reflexionen sobre la pèrdua de l'essència humana producte de la relació entre la productivitat i la utilitat